钦定古今图书集成/明伦汇编/官常典/第735卷 > 孙炎 耿再成 王道同 朱文刚
## 钦定古今图书集成/明伦汇编/官常典/第735卷 > 孙炎 耿再成 王道同 朱文刚

按《明外史》本传：“炎字伯融，句容人。面铁色，跛一足，谭
辩风生，雅负经济。与丁复、夏煜游，有诗名。太祖下集
庆，召见陈元运，将尽请延揽贤豪。太祖方建行中书
省，用为首掾。从征浙东，擢池州同知，寻进知府，召为
行省都事。克处州，授总制。以礼招聘刘基、章溢、叶琛
等，基不肯出。炎使再往，基遗以宝剑。炎作诗赠基，言
‘剑当献天子，斩不顺命者，非人臣所宜用’。”封还之，且
贻书数千言，基始就见，会太祖来聘，遂送诣建康。是
时，城外皆贼垒，城空无一兵。苗军作乱，杀院判耿再
成，执炎及知府王道同、元帅朱文刚幽空室。胁降，皆
不屈。贼帅贺仁德馈雁酒，炎大骂，贼怒，拔刀叱解衣。
炎曰：“此紫绮裘，主上所赐，吾当服以死。”遂与道同、文
刚皆见害，年仅三十馀。追赠丹阳县男，塑像再成祠。
道同由中书省宣使迁帐前总管，出为义乌知县，擢
知处州，赠太原郡侯。文刚，太祖养子，小字柴舍。变起，
欲与再成聚兵，杀贼不及，遂被难。赠镇国将军，附祭
功臣庙。